VENDIM
Nr. 20, datë 7.4.2021

PËR MIRATIMIN E RREGULLORES “PËR NJOHJEN KONTRAKTUALE TË KOMPETENCAVE TË ZHVLERËSIMIT DHE TË KONVERTIMIT”

Në bazë dhe për zbatim të nenit 12, shkronja “a” dhe nenit 43, shkronja “c”, të ligjit nr. 8269, datë 23.12.1997, “Për Bankën e Shqipërisë”, i ndryshuar; si dhe të nenit 42, pika 6 dhe nenit 87, të ligjit nr. 133/2016, datë 22.12.2016, “Për rimëkëmbjen dhe ndërhyrjen e jashtëzakonshme në banka në Republikën e Shqipërisë”; me propozim të Departamentit për Ndërhyrjen e Jashtëzakonshme, Këshilli Mbikëqyrës i Bankës së Shqipërisë,

VENDOSI:

1. Të miratojë rregulloren “Për njohjen kontraktuale të kompetencave të zhvlerësimit dhe konvertimit”, sipas tekstit bashkëlidhur këtij vendimi.
2. Ngarkohet Departamenti për Ndërhyrjen e Jashtëzakonshme në Bankën e Shqipërisë për ndjekjen e zbatimit të këtij vendimi.
3. Ngarkohen bankat e licencuara nga Banka e Shqipërisë, me zbatimin e këtij vendimi. 
4. Ngarkohet Kabineti i Guvernatorit dhe Departamenti i Kërkimeve me publikimin e këtij vendimi, përkatësisht në Fletoren Zyrtare të Republikës së Shqipërisë dhe në Buletinin Zyrtar të Bankës së Shqipërisë.
Ky vendim hyn në fuqi 15 ditë pas botimit në Fletoren Zyrtare.

	[bookmark: _GoBack]
	
	KRYETAR

	
	
	Gent Sejko 



RREGULLORE
PËR NJOHJEN KONTRAKTUALE TË KOMPETENCAVE TË ZHVLERËSIMIT DHE KONVERTIMIT

Neni 1
Objekti

Objekti i kësaj rregulloreje është të përcaktojë përmbajtjen e dispozitave kontraktore në lidhje me njohjen kontraktuale të ushtrimit të kompetencave të zhvlerësimit dhe konvertimit dhe detyrimet për të cilat zbatohet përjashtimi nga përfshirja e kësaj dispozite kontraktore.

Neni 2
Subjektet

Subjekte të kësaj rregulloreje janë bankat dhe degët e bankave të huaja, të licencuara nga Banka e Shqipërisë.

Neni 3
Baza ligjore

Kjo rregullore nxirret në bazë dhe për zbatim, të:
a) nenit 12, shkronja “a”, dhe nenit 43, shkronja “c”, të ligjit nr. 8269, datë 23.12.1997, “Për Bankën e Shqipërisë”, i ndryshuar;
b) nenit 31, pika 3, nenit 42, pika 6 dhe nenit 87, të ligjit nr. 133, datë 22.12.2016, “Për rimëkëmbjen dhe ndërhyrjen e jashtëzakonshme në banka, në Republikën e Shqipërisë”, më tej ligji nr. 133/2016.

Neni 4
Përkufizimet

Për qëllimet e kësaj rregulloreje, do të zbatohet përkufizimi i mëposhtëm:
a) “marrëveshje përkatëse” nënkupton çdo marrëveshje detyrimi, përfshirë kushtet e një instrumenti të kapitalit, që krijon një detyrim për të cilën zbatohet neni 42, pikat 1 dhe 2, i ligjit nr. 133/2016.

Neni 5
Përmbajtja e dispozitës kontraktuale

Dispozita kontraktuale, të cilën bankat e përfshijnë në një marrëveshje përkatëse, në zbatim të nenit 42 të ligjit nr. 133/2016, përfshin sa vijon:
1. Njohjen dhe pranimin nga kundërpala që detyrimi mund të jetë subjekt i ushtrimit të kompetencave të zhvlerësimit dhe konvertimit nga Autoriteti i Ndërhyrjes së Jashtëzakonshme;
2. Përshkrimin e kompetencave të zhvlerësimit dhe konvertimit të Autoritetit të Ndërhyrjes së Jashtëzakonshme në përputhje me ligjin nr. 133/2016; 
3. Njohjen dhe pranimin nga kundërpala:
a) se nga ushtrimi i kompetencave të përmendura në shkronjën “b” pranon:
i. çdo ulje në shumën e principalit ose shumën e papaguar të mbetur, përfshirë çdo interes të përllogaritur, por të papaguar, në lidhje me detyrimin e bankës sipas marrëveshjes përkatëse;
ii. konvertimin e këtij detyrimi në aksione të zakonshme ose instrumente të tjera të pronësisë;
b) që kushtet e marrëveshjes përkatëse mund të ndryshojnë sa të jetë e nevojshme për t’i dhënë efekt ushtrimit të kompetencave të zhvlerësimit dhe të konvertimit nga Autoriteti i Ndërhyrjes së Jashtëzakonshme dhe ndryshime të tilla do të jenë të detyrueshme për kundërpalën e bankës,
c) që aksionet e zakonshme ose instrumentet e tjera të pronësisë mund të emetohen ose t’i jepen kundërpalës së bankës, si rezultat i ushtrimit të kompetencave të zhvlerësimit dhe konvertimit;
4. Njohjen dhe pranimin nga kundërpala se dispozita kontraktuale është shteruese për çështjet e përshkruara në të, dhe nuk cenohet nga çdo marrëveshje tjetër rregullimi ose mirëkuptimi ndërmjet palëve, në lidhje me çështjen e marrëveshjes përkatëse.

Neni 6
Detyrime të siguruara (garantuara) për të cilat zbatohet përfshirja e dispozitës kontraktore

Për qëllimet e shkronjës “a”, të pikës 2, të nenit 42, të ligjit nr. 133/2016 dhe në zbatim të pikës 3, të nenit 31, të këtij ligji, një detyrim nuk do të konsiderohet si një detyrim i përjashtuar dhe do të përfshijë dispozitën kontraktore sipas nenit 5 të kësaj rregulloreje, kur në kohën në të cilën është krijuar:
a) nuk është plotësisht i siguruar (garantuar);
b) është plotësisht i siguruar, por rregullohet nga dispozitat kontraktuale që nuk e detyrojnë debitorin të mbajë detyrimin plotësisht të siguruar (garantuar) në mënyrë të vazhdueshme.

Neni 7
Detyrimet për të cilat zbatohet përjashtimi nga përfshirja e dispozitës kontraktore

1. Për qëllimet e pikës 3, të nenit 42, të ligjit nr. 133/2016, Autoriteti i Ndërhyrjes së Jashtëzakonshme nuk kërkon përfshirjen e dispozitës kontraktuale, sipas nenit 5 të kësaj rregulloreje, kur vlerëson se ligji i vendit tjetër në bazë të të cilit rregullohen detyrimet ose një marrëveshje e lidhur me autoritetin përkatës të vendit tjetër, parashikon një procedurë administrative ose juridike, e cila:
a) me kërkesë të Autoritetit të Ndërhyrjes së Jashtëzakonshme ose me iniciativë të vendit tjetër, ligji i të cilit rregullon detyrimin ose instrumentin, i mundëson organit të autorizuar gjyqësor ose administrativ të vendit tjetër, brenda një periudhe që Autoriteti i Ndërhyrjes së Jashtëzakonshme përcakton se nuk ndikon në zbatimin efektiv të kompetencave të zhvlerësimit dhe konvertimit nga ai autoritet:
i. të njohë dhe t’i japë fuqi ushtrimit të kompetencave të zhvlerësimit dhe konvertimit nga Autoriteti i Ndërhyrjes së Jashtëzakonshme; ose
ii. të mbështesë, përmes zbatimit të kompetencave përkatëse, ushtrimin e kompetencave të zhvlerësimit dhe të konvertimit nga Autoriteti i Ndërhyrjes së Jashtëzakonshme;
b) siguron që arsyet mbi të cilat një autoritet gjyqësor ose administrativ i vendit tjetër, mund të refuzojë të njohë ose të mbështesë ushtrimin e kompetencave të zhvlerësimit dhe të konvertimit në përputhje me shkronjën “a” më lart, janë shprehur qartë dhe kufizohen në një ose më shumë nga rastet e mëposhtme të jashtëzakonshme:
i. njohja ose mbështetja e ushtrimit të kompetencave të zhvlerësimit dhe të konvertimit nga Autoriteti i Ndërhyrjes së Jashtëzakonshme do të kishte efekt negativ në stabilitetin financiar për vendin e tretë;
ii. njohja ose mbështetja e ushtrimit të kompetencave të zhvlerësimit dhe të konvertimit nga Autoriteti i Ndërhyrjes së Jashtëzakonshme do të rezultonte në trajtimin më pak të favorshëm të kreditorëve të vendit të tretë, në veçanti, të depozituesve të vendosur dhe të pagueshëm në vendin tjetër, në krahasim me kreditorët dhe depozituesit e vendosur ose të pagueshëm në Shqipëri, me të drejta të ngjashme sipas legjislacionit në fuqi;
iii. njohja ose mbështetja e ushtrimit të këtyre kompetencave do të kishte ndikime të rëndësishme financiare për vendin tjetër;
iv. efektet e njohjes ose mbështetjes së ushtrimit të kompetencave të zhvlerësimit dhe konvertimit nga Autoriteti i Ndërhyrjes së Jashtëzakonshme do të kishin ndikim negativ në rendin publik të vendit tjetër.
2. Për qëllimet e zbatimit të pikës 3, të nenit 42, të ligjit nr. 133/2016, Autoriteti i Ndërhyrjes së Jashtëzakonshme vlerëson se arsyet e referuara në pikën 1, shkronja “b”, të këtij neni, nuk do të parandalonin njohjen ose mbështetjen e ushtrimit të kompetencave të zhvlerësimit dhe konvertimit në të gjitha rrethanat kur zbatohen këto kompetenca.

